Sagunt prepara un dispositiu especial de seguretat per a les Falles 2024
23 de febrer 2024

![](/media/44co4z2c/220224-jls_sagunt-c.jpg?width=850&height=637.5)

La Junta Local de Seguretat es va reunir ahir a l'Ajuntament de Sagunt amb motiu de les Falles 2024. Una reunió en la qual ha participat l'alcalde del municipi, Darío Moreno i el subdelegat del Govern a València, José Rodríguez, a més de la regidora de Policia Local, María José Carrera, la regidora de Festes, Patricia Sánchez i representants de la Policia Local, la Policia Nacional, Bombers i Guàrdia Civil.

L'objectiu de la trobada ha sigut reforçar la coordinació entre Forces i Cossos de Seguretat de l'Estat, Policia Local i servicis d'emergències amb la finalitat de garantir la seguretat de la ciutadania en els actes massius de les Falles i, especialment, durant els dies entre el 15 i el 19 de març. «**Un moment d'alegria, però en el qual també hem d'extremar les precaucions**», segons ha declarat l'alcalde de Sagunt. «**La comunicació i col·laboració és imprescindible per a poder gaudir de les Falles en un clima de tranquil·litat i seguretat**», ha expressat Moreno.

El dispositiu estarà conformat «**per un operatiu ordinari, amb 130 agents de Policia Local, que es veurà reforçat en els actes fallers, com la Cavalcada o la _Cremà_, amb 42 persones més**», ha explicat la regidora de Policia Local, María José Carrera. Als efectius municipals se sumaran, durant la festa josefina, diverses patrulles de la Policia Nacional, així com efectius de la Guàrdia Civil.

**Protocol de protecció a les víctimes de violència de gènere**

La Junta Local de Seguretat ha servit així mateix per a aprovar la posada en marxa d'un protocol de col·laboració en la protecció de víctimes de violència de gènere entre la Policia Local i la Guàrdia Civil, que servirà per a millorar la coordinació de tots dos cossos en l'execució i el seguiment de mesures judicials de protecció. «**Es tracta d'assegurar que proporcionem una atenció integral a les víctimes i una correcta protecció, per a això és fonamental conéixer la realitat de cada persona i adaptar els recursos a les seues necessitats**», ha explicat Moreno.

*   [](http://www.facebook.com/sharer.php?u=https://aytosagunto.es/va/actualitat/sagunt-prepara-un-dispositiu-especial-de-seguretat-per-a-les-falles-2024/ "Facebook")
*   [](http://twitter.com/share?url=https://aytosagunto.es/va/actualitat/sagunt-prepara-un-dispositiu-especial-de-seguretat-per-a-les-falles-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-prepara-un-dispositiu-especial-de-seguretat-per-a-les-falles-2024/ "Linked In")
*   [](mailto:?body=https://aytosagunto.es/va/actualitat/sagunt-prepara-un-dispositiu-especial-de-seguretat-per-a-les-falles-2024/)